Arni BE

Arni estis ĝis la 31-a de decembro 2009 komunumo de la distrikto Konolfingen kaj ekde la 1-a de januaro 2010 de la administra distrikto Berno-Mezlando en Kantono Berno, Svislando. Ĝi havis 975 loĝantojn je la 31-a de decembro 2007, nombro kiu restis senŝanĝa unu jaron poste je la 31-a de decembro 2008.

 Geografio 
La Arni situas 16 kilometrojn oriente de la federacia urbo kaj kantonĉefurbo Berno inter la valoj de la riveroj Aro kaj Emme. La plej alta punkto de la komunumo estas la monto Ätzlischwand kun alteco de 1041 m s.m.

 Najbaraj komunumoj 
La komunumo Arni limas en nordo al Walkringen kaj Landiswil, en oriento al Lauperswil, en sudoriento kaj sudo al Oberthal, en sudokcidento al Grosshöchstetten, kaj en okcidento al Biglen.

 Trafiko 
La komunumo Arni situas flanke de la gravaj trafikvojoj. Al la publika transportreto la komunumo estas konektita per la du poŝtaŭtolinioj de Biglen al Moosegg kaj de Biglen al Lützelflüh.

 Historio 
La unua dokumenta mencio de Arni datiĝas el la jaro 1185 kiel Arne.

Ek de mezepoko Arni estis submetita al la jurisdikcio de la kampara tribunalo de Ranflüh en la Emme-Valo. En la jaro 1399 la vilaĝo fariĝis parto de la Senjorujo Signau, kiu fariĝis en la jaro 1529 berna kamparvoktejo. Tribunalsidejo estis Konolfingen. Post la disfalo de la malnova reĝimo dum la tempo de la Helveta Respubliko inter 1798 kaj 1803 la vilaĝo apartenis al la distrikto Höchstetten kaj ek de 1803 al la distrikto Konolfingen. La komunumo ne disponas pri propra preĝejo kaj tial apartenas al la paroĥo Biglen.

 Vidu ankaŭ 
 Aliaj lokoj kun la nomo Arni

 Eksteraj ligiloj 
 Oficiala retejo de la komunumo Arni
 Arni en la Historia Leksikono de Svislando